b'\n_START_ARTICLE_\nMarea Duces\xc4\x83 Olga Alexandrovna a Rusiei\n_START_SECTION_\nCopil\xc4\x83ria\n_START_PARAGRAPH_\nOlga Alexandrovna se na\xc8\x99te la Palatul Peterhof la 13 iunie 1882. Mama ei, sf\xc4\x83tuit\xc4\x83 de sora sa, Alexandra, Prin\xc8\x9bes\xc4\x83 de Wales, alege pentru Olga o doic\xc4\x83 englez\xc4\x83, Elizabeth Franklin, care va r\xc4\x83m\xc3\xa2ne al\xc4\x83ture de Olga toat\xc4\x83 via\xc8\x9ba._NEWLINE_Din motive de siguran\xc8\x9b\xc4\x83, Olga \xc8\x99i fra\xc8\x9bii ei sunt crescu\xc8\x9bi la Palatul Gatcina, la 80 de km de Sankt Petersburg. Marea Duces\xc4\x83 \xc8\x99i fra\xc8\x9bii s\xc4\x83i sunt educa\xc8\x9bi acas\xc4\x83 de tutori particulari, \xc3\xaenv\xc4\x83\xc8\x9b\xc3\xa2nd istoria, geografia, rusa, engleza, franceza, desenul \xc8\x99i dansul. Au parte \xc8\x99i de activit\xc4\x83\xc8\x9bi fizice, cum ar fi echita\xc8\x9bia, \xc3\xaenc\xc4\x83 de la v\xc3\xa2rste fragede. Cu toate acestea, copiii nu sunt deprin\xc8\x99i cu luxul, fiind crescu\xc8\x9bi \xc3\xaen condi\xc8\x9bii aproape spartane._NEWLINE_De\xc8\x99i Cr\xc4\x83ciunul \xc8\x99i Pa\xc8\x99tele sunt momente de mare s\xc4\x83rb\xc4\x83toare, familia este profund religioas\xc4\x83. Postul este respectat cu stricte\xc8\x9be. Vacan\xc8\x9bele familiei au loc la Peterhof \xc8\x99i la bunicii Olg\xc4\x83i \xc3\xaen Danemarca._NEWLINE_Olga pleac\xc4\x83 pentru prima dat\xc4\x83 de la Gatcina la \xc3\xaenceputul anului 1888, c\xc3\xa2nd familia imperial\xc4\x83 viziteaz\xc4\x83 Caucazul. La \xc3\xaentoarcere, trenul deraiaz\xc4\x83, accidentul provoc\xc3\xa2nd 21 de mor\xc8\x9bi. Familia imperial\xc4\x83 scap\xc4\x83 \xc3\xaens\xc4\x83 cu via\xc8\x9b\xc4\x83._NEWLINE_\xc3\x8enc\xc4\x83 din copil\xc4\x83rie, Rela\xc8\x9bia Olg\xc4\x83i cu mama ei este \xc3\xaencordat\xc4\x83 \xc8\x99i distant\xc4\x83, \xc8\x9barina fiind distant\xc4\x83 \xc8\x99i rezervat\xc4\x83 cu copiii ei. Olga este \xc3\xaens\xc4\x83 foarte apropiat\xc4\x83 de tat\xc4\x83l ei, precum \xc8\x99i de fratele ei mai mare, Mihail. Olga, pe atunci \xc3\xaen v\xc3\xa2rst\xc4\x83 de 12 ani, este profund afectat\xc4\x83 de moartea tat\xc4\x83lui ei, \xc3\xaen 1894.\n_START_SECTION_\nTinere\xc8\x9bea\n_START_PARAGRAPH_\nOlga trebuia s\xc4\x83-\xc8\x99i fac\xc4\x83 intrarea \xc3\xaen societate \xc3\xaen vara anului 1899, la v\xc3\xa2rsta de 17 ani, \xc3\xaens\xc4\x83 dup\xc4\x83 ce fratele ei, Marele Duce George, moare de tuberculoz\xc4\x83, prima ei apari\xc8\x9bie public\xc4\x83 este am\xc3\xa2nat\xc4\x83 p\xc3\xa2n\xc4\x83 \xc3\xaen 1900. Olg\xc4\x83i nu \xc3\xaei place experien\xc8\x9ba, iar mai t\xc3\xa2rziu \xc3\xaei va spune biografului ei: "M-am sim\xc8\x9bit ca \xc8\x99i cum a\xc8\x99 fi fost un animal \xc3\xaentr-o cu\xc8\x99c\xc4\x83 expus publicului pentru prima dat\xc4\x83."_NEWLINE_\xc3\x8en 1901, Marea Duces\xc4\x83 Olga este numit\xc4\x83 comandant onorific al regimentului 12 Aht\xc3\xaerski de husari al Armatei Imperiale Ruse. Husarii Aht\xc3\xaerski erau faimo\xc8\x99i dup\xc4\x83 victoria asupra lui Napoleon Bonaparte \xc3\xaen b\xc4\x83t\xc4\x83lia de la Kulm din 1813._NEWLINE_La v\xc3\xa2rsta de 19 ani, la 9 august 1901, Marea Duces\xc4\x83 se c\xc4\x83s\xc4\x83tore\xc8\x99te cu Ducele Peter Alexandrovici de Oldenburg, \xc3\xaen v\xc3\xa2rst\xc4\x83 de 33 de ani, membru al ramurii ruse al Casei de Oldenburg. C\xc4\x83s\xc4\x83toria, anun\xc8\x9bat\xc4\x83 \xc3\xaen mai, este o veste nea\xc8\x99teptat\xc4\x83 pentru mul\xc8\x9bi, deoarece Peter nu manifesta niciun interes pentru femei \xc8\x99i se b\xc4\x83nuia c\xc4\x83 este homosexual. Cererea lui \xc3\xaen c\xc4\x83s\xc4\x83torie a surprins-o \xc8\x99i pe Olga, care mai t\xc3\xa2rziu avea s\xc4\x83 spun\xc4\x83: \xe2\x80\x9eAm fost at\xc3\xa2t de surprins\xc4\x83 c\xc4\x83 tot ce am putut spune a fost \'mul\xc8\x9bumesc\' \xe2\x80\x9d._NEWLINE_C\xc4\x83s\xc4\x83toria r\xc4\x83m\xc3\xa2ne neconsumat\xc4\x83. Cuplul se stabile\xc8\x99te \xc3\xaentr-un palat cu 200 de camere din Sankt Petersburg. Olga este at\xc3\xa2t de nefericit\xc4\x83 \xc3\xaen c\xc4\x83snicie, \xc3\xaenc\xc3\xa2t cade prad\xc4\x83 depresiei. \xc3\x8en cele din urm\xc4\x83 \xc3\xae\xc8\x99i g\xc4\x83se\xc8\x99te un refugiu \xc3\xaen pictur\xc4\x83 \xc8\x99i \xc3\xaen activit\xc4\x83\xc8\x9bile filantropice. Sponsorizeaz\xc4\x83 \xc8\x99coala dintr-un sat \xc3\xaenvecinat \xc8\x99i \xc3\xaenfiin\xc8\x9beaz\xc4\x83 un spital._NEWLINE_\xc3\x8en anul 1903, prin fratele ei Mi\xc8\x99a, de care era foarte apropiat\xc4\x83, Olga \xc3\xael cunoa\xc8\x99te pe ofi\xc8\x9berul Nikolai Kulikovski. Cei doi se \xc3\xaendr\xc4\x83gostesc \xc8\x99i \xc3\xaencep s\xc4\x83-\xc8\x99i scrie. \xc3\x8en acela\xc8\x99i an, la v\xc3\xa2rsta de 22 de ani, Olga \xc3\xaei cere divor\xc8\x9bul so\xc8\x9bului s\xc4\x83u, \xc3\xaens\xc4\x83 acesta refuz\xc4\x83 s\xc4\x83 i-l acorde. Cu toate acestea, Peter \xc3\xael nume\xc8\x99te pe Kulikovski aghiotantul s\xc4\x83u \xc8\x99i \xc3\xaei permite s\xc4\x83 locuiasc\xc4\x83 la re\xc8\x99edin\xc8\x9ba lor. Rela\xc8\x9bia dintre Kulikovski \xc8\x99i Marea Duces\xc4\x83 Olga continu\xc4\x83 \xc3\xaen secret, \xc3\xaens\xc4\x83 cu timpul, zvonul despre povestea lor se r\xc4\x83sp\xc3\xa2nde\xc8\x99te \xc3\xaen societate._NEWLINE_Din 1904 p\xc3\xa2n\xc4\x83 \xc3\xaen 1906, Ducele Peter este numit \xc3\xaentr-un post militar la \xc8\x9aarskoe Selo, iar Olga \xc8\x99i Peter se mut\xc4\x83 acolo. \xc3\x8en anii urm\xc4\x83tori, Olga devine foarte apropiat\xc4\x83 de fratele ei, noul \xc8\x9bar Nicolae al II-lea, \xc8\x99i de familia acestuia, care locuia la Palatul Alexander, \xc3\xaen apropierea re\xc8\x99edin\xc8\x9bei ei. Olga \xc8\x9binea foarte mult la cele patru fiice ale \xc8\x9aarului, \xc3\xaen special la cea mic\xc4\x83, Anastasia.\n_START_SECTION_\nR\xc4\x83zboiul \xc8\x99i c\xc4\x83derea Casei Romanov\n_START_PARAGRAPH_\nLa \xc3\xaenceputul Primului R\xc4\x83zboi Mondial, Olga se ofer\xc4\x83 s\xc4\x83 fie sor\xc4\x83 medical\xc4\x83 la un spital de l\xc3\xa2ng\xc4\x83 Kiev, \xc3\xaentr-o zon\xc4\x83 foarte apropiat\xc4\x83 de front, care avea s\xc4\x83 fie bombardat\xc4\x83 de austrieci. Pentru activitatea sa, Olga este decorat\xc4\x83 cu Ordinul Sf\xc3\xa2ntului Gheorghe._NEWLINE_\xc3\x8en 1916, \xc8\x9aarul Nicolae al II-lea anuleaz\xc4\x83 c\xc4\x83s\xc4\x83toria dintre Ducele Peter de Oldenburg \xc8\x99i Marea Duces\xc4\x83 Olga, permi\xc8\x9b\xc3\xa2nd c\xc4\x83s\xc4\x83toria acesteia cu colonelul Kulikovski la 16 noiembrie 1916. La ceremonie particip\xc4\x83 doar \xc3\xaemp\xc4\x83r\xc4\x83teasa-mam\xc4\x83 Maria Feodorovna, Marele Duce Alexandru "Sandro" Mihailovici, cumnat cu Olga, patru ofi\xc8\x9beri din regimentul Aht\xc3\xaerski, dou\xc4\x83 prietene asistente la spitalul din Kiev \xc8\x99i preotul._NEWLINE_Dup\xc4\x83 ce fratele ei, \xc8\x9aarul Nicolae al II-lea este silit s\xc4\x83 abdice \xc3\xaen martie 1917, mul\xc8\x9bi membri ai dinastiei Romanov, inclusiv Nicolae \xc8\x99i familia sa, sunt aresta\xc8\x9bi \xc8\x99i \xc8\x9binu\xc8\x9bi \xc3\xaen arest la domiciliu. \xc3\x8emp\xc4\x83r\xc4\x83teasa-mam\xc4\x83, Marele Duce Alexandru Mihailovici \xc8\x99i Marea Duces\xc4\x83 Olga pleac\xc4\x83 cu trenul \xc3\xaen Crimeea, unde li se al\xc4\x83tur\xc4\x83 Marea Duces\xc4\x83 Xenia. Se stabilesc la mo\xc8\x99ia lui Alexandru din Ai-Todor, la 20 de km de Yalta, unde sunt \xc8\x9binu\xc8\x9bi \xc3\xaen arest la domiciliu._NEWLINE_La 12 august 1917, c\xc3\xa2t timp sunt \xc3\xaenc\xc4\x83 \xc3\xaen arest, se na\xc8\x99te primul fiu al Olg\xc4\x83i, Tihon Nikolaevici Kulikovski, numit dup\xc4\x83 sf\xc3\xa2ntul Tihon din Zadonsk. De\xc8\x99i era nepot de \xc3\xaemp\xc4\x83rat, nici Tihon, nici fratele lui mai mic, Guri, nu aveau s\xc4\x83 primeasc\xc4\x83 niciun titlu nobiliar, deoarece tat\xc4\x83l lor nu era de vi\xc8\x9b\xc4\x83 nobil\xc4\x83._NEWLINE_Romanovii izola\xc8\x9bi \xc3\xaen Crimeea nu sunt la curent cu ce se \xc3\xaent\xc3\xa2mpl\xc4\x83 cu \xc8\x9aarul \xc8\x99i cu familia lui. Ini\xc8\x9bial, \xc8\x9aarul, \xc8\x9aarina \xc8\x99i copiii lor sunt \xc8\x9binu\xc8\x9bi la re\xc8\x99edin\xc8\x9ba lor oficial\xc4\x83, Palatul Alexander, \xc3\xaens\xc4\x83 guvernul provizoriu \xc3\xaei trimite apoi la Tobolsk, \xc3\xaen Siberia. \xc3\x8en februarie 1918, mare parte din familia imperial\xc4\x83 de la Ai-Todor este mutat\xc4\x83 la Dulbert, unde sunt deja \xc3\xaen arest Marii Duci Nicolae Nikolaevici \xc8\x99i Petru Nikolaevici. Olga \xc8\x99i so\xc8\x9bul ei sunt l\xc4\x83sa\xc8\x9bi la Ai-Todor._NEWLINE_\xc3\x8entreaga familie Romanov este condamnat\xc4\x83 la moarte la Yalta de consiliul revolu\xc8\x9bionar, \xc3\xaens\xc4\x83 execu\xc8\x9biile sunt am\xc3\xa2nate de rivalitatea politic\xc4\x83. \xc3\x8en martie 1918, puterea central\xc4\x83 a Germaniei \xc3\xaenainteaz\xc4\x83 \xc3\xaen Crimeea, iar g\xc4\x83rzile revolu\xc8\x9bionare sunt \xc3\xaenlocuite cu g\xc4\x83rzi germane. \xc3\x8en noiembrie 1918 \xc3\xaens\xc4\x83, for\xc8\x9bele germane, informate c\xc4\x83 au pierdut r\xc4\x83zboiul, p\xc4\x83r\xc4\x83sesc Crimeea, care este ocupat\xc4\x83 de alia\xc8\x9bi. For\xc8\x9bele alia\xc8\x9bilor, care sprijin\xc4\x83 Armata Alb\xc4\x83, le permit temporar membrilor supravie\xc8\x9buitori ai familiei Romanov s\xc4\x83 treac\xc4\x83 grani\xc8\x9ba. \xc3\x8emp\xc4\x83r\xc4\x83teasa-mam\xc4\x83 \xc8\x99i, la insisten\xc8\x9bele ei, al\xc8\x9bi membri ai familiei \xc8\x99i prieteni, fug \xc3\xaen str\xc4\x83in\xc4\x83tate pe vasul britanic Marlborough. \xc8\x9aarul Nicolae al II-lea \xc3\xaens\xc4\x83 fusese deja ucis, \xc3\xaempreun\xc4\x83 cu familia lui, \xc3\xaen iulie 1918. De asemenea, cel\xc4\x83lalt frate al Olg\xc4\x83i, Marele Duce Mihail Alexandrovici, fusese la r\xc3\xa2ndul s\xc4\x83u asasinat de CEKA l\xc3\xa2ng\xc4\x83 Perm, la 12 iunie 1918, pentru a elimina orice posibiliate ca Romanovii s\xc4\x83 revin\xc4\x83 la putere._NEWLINE_Olga \xc8\x99i so\xc8\x9bul ei refuz\xc4\x83 \xc3\xaens\xc4\x83 s\xc4\x83 p\xc4\x83r\xc4\x83seasc\xc4\x83 Rusia \xc8\x99i decid s\xc4\x83 treac\xc4\x83 \xc3\xaen Caucaz, zon\xc4\x83 aflat\xc4\x83 sub ocupa\xc8\x9bia Armatei Albe. La ferma pe care au \xc3\xaenchiriat-o \xc3\xaentr-un sat de acolo se na\xc8\x99te al doilea lor fiu, Guri Nikolaevici Kulikovski, la 23 aprilie 1919. Este numit dup\xc4\x83 unul dintre prietenii apropia\xc8\x9bi ai Marei Ducese, Guri Panaiev, c\xc4\x83zut la datorie \xc3\xaen Primul R\xc4\x83zboi Mondial, \xc3\xaen regimentul Aht\xc3\xaerski de husari._NEWLINE_\xc3\x8en noiembrie 1919, c\xc3\xa2nd trupele revolu\xc8\x9bionare \xc3\xaenainteaz\xc4\x83 \xc3\xaen Caucaz, familia fuge la Novorossiisk \xc8\x99i se refugiaz\xc4\x83 la re\xc8\x99edin\xc8\x9ba consulului danez, Thomas Schytte, care \xc3\xaei informeaz\xc4\x83 c\xc4\x83 \xc3\xaemp\xc4\x83r\xc4\x83teasa-mam\xc4\x83 a ajuns \xc3\xaen siguran\xc8\x9b\xc4\x83 \xc3\xaen Danemarca. Dup\xc4\x83 o scurt\xc4\x83 \xc8\x99edere la consulul danez, familia fuge \xc3\xaentr-o tab\xc4\x83r\xc4\x83 de refugia\xc8\x9bi de pe insula B\xc3\xbcy\xc3\xbckada \xc3\xaen apropiere de Istanbul._NEWLINE_Dup\xc4\x83 dou\xc4\x83 s\xc4\x83pt\xc4\x83m\xc3\xa2ni, ajung la Belgrad, unde regentul Alexandru Karageorgevici, care va deveni mai t\xc3\xa2rziu regele Alexandru I al Iugoslaviei (ginerele regelui Ferdinand \xc8\x99i al reginei Maria a Rom\xc3\xa2niei), le ofer\xc4\x83 o locuin\xc8\x9b\xc4\x83, \xc3\xaens\xc4\x83 Olga prefer\xc4\x83 s\xc4\x83 plece \xc3\xaen Danemarca, unde o a\xc8\x99teapt\xc4\x83 \xc3\xaemp\xc4\x83r\xc4\x83teasa-mam\xc4\x83.\n_START_SECTION_\nExilul \xc3\xaen Danemarca\n_START_PARAGRAPH_\n\xc3\x8en 1920, de Pa\xc8\x99ti, Marea Duces\xc4\x83 Olga ajunge \xc3\xaen sf\xc3\xa2r\xc8\x99it cu familia la Copenhaga, unde se stabile\xc8\x99te la \xc3\xaemp\xc4\x83r\xc4\x83teasa-mam\xc4\x83 Maria Feodorovna, la \xc3\xaenceput la Palatul Amalienborg, apoi la o mo\xc8\x99ie regal\xc4\x83 la Hvid\xc3\xb8re. Olga devine secretara \xc8\x99i \xc3\xaenso\xc8\x9bitoarea mamei ei. Rela\xc8\x9bia lor \xc3\xaens\xc4\x83 continu\xc4\x83 s\xc4\x83 fie rece, deoarece Maria Feodorovna nu s-a \xc3\xaemp\xc4\x83cat niciodat\xc4\x83 cu ideea c\xc4\x83 fiica ei s-a m\xc4\x83ritat cu un om de r\xc3\xa2nd._NEWLINE_\xc3\x8en 1925, Olga \xc8\x99i Nikolai merg la Berlin s\xc4\x83 o cunoasc\xc4\x83 pe Anna Anderson, care se d\xc4\x83dea drept Marea Duces\xc4\x83 Anastasia Nikolaevna, multiubita nepoat\xc4\x83 a Olg\xc4\x83i. De\xc8\x99i la \xc3\xaenceput ezit\xc4\x83, \xc3\xaen cele din urm\xc4\x83 Olga declar\xc4\x83 cu fermitate c\xc4\x83 Anderson este o impostoare._NEWLINE_\xc3\x8emp\xc4\x83r\xc4\x83teasa-mam\xc4\x83 moare la 13 octombrie 1928, la Hvid\xc3\xb8re. Cu partea ei din mo\xc8\x99tenire, Olga cump\xc4\x83r\xc4\x83 Knudsminde, o ferm\xc4\x83 din Ballerup situat\xc4\x83 la aproximativ 24 de km de Copenhaga. Ferma ei devine un centru pentru comunitatea monarhist\xc4\x83 rus\xc4\x83 din Danemarca. De-a lungul anilor \'30, Olga se dedic\xc4\x83 picturii. Are expozi\xc8\x9bii la Copenhaga, Londra, Paris \xc8\x99i Berlin. O parte din banii ob\xc8\x9binu\xc8\x9bi din v\xc3\xa2nzarea picturilor \xc3\xaei doneaz\xc4\x83 organiza\xc8\x9biilor caritabile._NEWLINE_\xc3\x8en timpul celui de-al Doilea R\xc4\x83zboi Mondial, Danemarca este ocupat\xc4\x83 de nazi\xc8\x99ti. Olga colaboreaz\xc4\x83 cu for\xc8\x9bele germane, \xc3\xaencerc\xc3\xa2nd s\xc4\x83 \xc3\xaei sprijine pe emigran\xc8\x9bii ru\xc8\x99i \xc3\xaen lupta lor \xc3\xaempotriva comunismului. La sf\xc3\xa2r\xc8\x99itul r\xc4\x83zboiului, sovieticii ocup\xc4\x83 estul Danemarcei, iar situa\xc8\x9bia emigran\xc8\x9bilor ru\xc8\x99i din Danemarca se \xc3\xaenr\xc4\x83ut\xc4\x83\xc8\x9be\xc8\x99te. Tem\xc3\xa2ndu-se s\xc4\x83 nu fie asasinat\xc4\x83 de sovietici, Olga hot\xc4\x83r\xc4\x83\xc8\x99te s\xc4\x83 emigreze \xc3\xaen Canada.\n_START_SECTION_\nEmigrarea \xc3\xaen Canada\n_START_PARAGRAPH_\nLa 2 iunie 1948, Olga \xc8\x99i Nikolai Kulikovski pleac\xc4\x83 \xc3\xaen Canada, \xc3\xaempreun\xc4\x83 cu fiii lor, Tihon \xc8\x99i Guri, so\xc8\x9biile acestora, Agnete \xc8\x99i Ruth, precum \xc8\x99i cei doi copii ai lui Guri \xc8\x99i Ruth, Xenia \xc8\x99i Leonid. Familia se stabile\xc8\x99te la Toronto, apoi la o ferm\xc4\x83 de 200 de acri din Halton, \xc3\xaen Ontario. \xc3\x8en 1951, fo\xc8\x99ti ofi\xc8\x9beri \xc8\x99i membri ai Regimentului Aht\xc3\xaerski se str\xc3\xa2ng acas\xc4\x83 la Marea Duces\xc4\x83 Olga pentru a s\xc4\x83rb\xc4\x83tori 300 de ani de la \xc3\xaenfiin\xc8\x9barea Regimentului Regal._NEWLINE_Din anul 1952, dup\xc4\x83 ce fiii lor se mut\xc4\x83 departe, ferma devine o povar\xc4\x83 pentru Olga \xc8\x99i Nikolai, care acum sunt \xc3\xaen v\xc3\xa2rst\xc4\x83 \xc8\x99i au probleme de s\xc4\x83n\xc4\x83tate. \xc3\x8en cele din urm\xc4\x83, Olga \xc8\x99i so\xc8\x9bul ei v\xc3\xa2nd ferma \xc8\x99i se mut\xc4\x83 \xc3\xaentr-o cas\xc4\x83 cu 5 camere din Cooksville, o suburbie a ora\xc8\x99ului Toronto._NEWLINE_La Cooksville, Olga prime\xc8\x99te \xc3\xaen vizit\xc4\x83 numero\xc8\x99i demnitari interesa\xc8\x9bi de \xe2\x80\x9eultimii Romanovi\xe2\x80\x9d, precum \xc8\x99i membri ai diverselor familii regale, de exemplu Prin\xc8\x9besa Marina, Duces\xc4\x83 de Kent (fiica Marii Ducese Elena Vladimirovna), sau Louis Mountbatten, Primul Conte Mountbatten de Burma. \xc3\x8en iunie 1959, regina Elisabeta a II-a \xc8\x99i prin\xc8\x9bul Filip viziteaz\xc4\x83 Toronto \xc8\x99i o invit\xc4\x83 pe Marea Duces\xc4\x83 Olga la cin\xc4\x83 la bordul iahtului regal Britannia._NEWLINE_Dup\xc4\x83 moartea so\xc8\x9bului ei, \xc3\xaen 1958, starea de s\xc4\x83n\xc4\x83tate a Olg\xc4\x83i se \xc3\xaenr\xc4\x83ut\xc4\x83\xc8\x9be\xc8\x99te tot mai mult. \xc3\x8en aprilie 1960 (\xc3\xaen timp ce la Londra moare sora ei mai mare, Xenia), Olga este internat\xc4\x83 la Toronto General Hospital. La 21 noiembrie 1960 intr\xc4\x83 \xc3\xaen com\xc4\x83. Ultima Mare Duces\xc4\x83 a Rusiei Imperiale, Olga Alexandrovna \xc3\xaenceteaz\xc4\x83 din via\xc8\x9b\xc4\x83 la 24 noiembrie 1960, la v\xc3\xa2rsta de 78 de ani, \xc8\x99i este \xc3\xaenmorm\xc3\xa2ntat\xc4\x83 al\xc4\x83turi de so\xc8\x9bul ei la cimitirul York din Toronto.'